《感寓 其六十九》
明代·朱诚泳

天地有正气，英灵钟正人。大义薄云汉，至诚通鬼神。

探穴蹈虎尾，沈渊批龙鳞。碎首讵知惜，引裾宁畏嗔。

龙逢既以死，比干甘杀身。史鱼以尸谏，直心终见伸。

诸公不可作，精神乃星辰。回首媚灶徒，謟骨成埃尘。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。